section_heading: Slalom
paragraph_text: Obje vožnje slaloma bile su postavljene vrlo lagano. Na takvim neselektivnim stazama tehnički potkovanije skijašice nisu mogle pokazati svu svoju snagu, pa se čak 8 prvoplasiranih skijašica iz prve vožnje moglo uključiti u borbu za odličja. Prvu vožnju najbolje je odvezla Záhrobská. Tik iza nje plasirale su se Pärson, Schild, Zettel i Jelušić. Svoju prvu poziciju i nakon druge vožnje sačuvala je Záhrobska koja je Češkoj donijela prvu medalju na ovom Svjetskom prvenstvu. U konačnom obračunu za medalju Schild i Pärson su zamijenile mjesta. Ovim osvajanjem bronce, Pärson je postala prva skijašica koja je uz tri zlata na jednom prvenstvu osvojila još jednu medalju. Tragičarka utrke bila je Ana Jelušić koja se s petim vremenom prve vožnje i najboljim vremenom druge vožnje plasirala na najnezahvalnije četvrto mjesto. Yvonne Schnock, druga hrvatska predstavnica, startala je s pedesetog mjesta u prvoj vožnji, ali nije uspjela završiti vožnju. Treća hrvatska skijašica, Sofija Novoselić sa startnim brojem 55 ušla je u drugu vožnju i završila utrku na 27. mjestu.